Rinatu Coti

**Rinatu Coti** hè un scrittori in lingua corsa, pueta è autori di tiatru.

## Biugrafia
Rinatu Coti hè natu u 20 di dicembre 1944 in Aiacciu. Hà cullaburatu à parechji rivisti, frà i quali si pò mintuvà: Terra Corsa, U Muntese, Le Petit Bastiais, Populu Corsu, Kyrn, A Chjamata, A Fiara, U Ribombu, A Rivista. Hè statu u cufundadori è ridattori di a rivista litteraria trimisinca Rigiru, chì fù celebra in l'anni 1970 è 1980, è carattaristica di a "leva di u sittanta". Rinatu Coti hà scrittu dinò i testi par parechji gruppi di cantu corsi, com'è Cinqui Sò, A Filetta è Petru Dieghi. Faci parti di Locu Teatrale. Hè dirittori avali di a cullizzioni "Parolli scelti" in l'edizioni "Cismonte è Pumonti".

Faci a dumenica in caffè di u Loretu, cù uni pochi d'amici gulosi di filusuffia è di bella erudizioni, discursati d'altissimu liveddu, ch'eddu ni prufitti ognunu.

A lingua aduprata da Rinatu Coti hè a parlata taravesa, quidda di u so paesi nativu: Pila è Canali. 

## Opari
### Prosa
* *U vangonu neru*: rumanzu publicatu in a rivista Rigiru n° 1 à 16, da 1974 à 1981.
* http://www.filudamparera.com/pdf/Rinatu_Coti_Una_spasimata.pdf *Una Spasimata*: rumanzu publicatu in 1985.
* *Guai di a Signora*, raconti corti publicati in 1985.
* *Raconti*, raconti corti publicati in 1986.
* *Un omu*: rumanzu publicatu in 1987.
* *A Signora*: rumanzu publicatu in 1987.
* *U Crucivia*: rumanzu publicatu in 1989.
* *I Ghjorna persi*: raconti.
* http://www.interromania.com/sites/default/files/corse.pdf *A Travisagna*: rumanzu cortu, publicatu da l'autori annantu à a Reta in 2001.
* *In u me Filu*: cronachi publicati in 2002.

### Tiatru
* *U maceddu* (1988)
* *U sonniu di Raffaedda* (1992)
* *I cummari* (1990-1992)
* *Babbu Guidu* (1996)
* *U seminariu* (1993)
* *L'Acula bianca* (1997)
* *A mazzera di a luna* (1998)
* *A stanza di u spichju* (1999)
* *Barbottu è Zupponu* (2000)
* *L'arburi lacrimaghju* (2003)

### Puisia
* *Par viaghju*.
* http://www.filudamparera.com/pdf/RinatuCoti_ULabirintu.pdf *U labirintu*.
* *Aligria*.

### Filusufia
* http://www.filudamparera.com/pdf/RinatuCoti_Intornu_a_lessezza.pdf] *Intornu à l'essezza*.

### Testi diversi
* http://www.matinalatina.com/festi/festi_pdf.php?num=1  *Sant'Andria*: un testu annantu à a festa di Sant'Andria, publicatu annantu à u situ di Matina latina.

## Stratti corti
Eccu unu strattu di *In vindemia* (1990):
:Dumenicu spiega à u ziteddu chì zi Simonu ùn strappava mai una caspa o un grafogliulu di mani. Apradava sempri a so cultedda. Cusì ùn vastava nemmenu un graneddu. Era un omu à l’usu anticu, rispittosu di l’altri d’ogni cosa.
:Era quissa un’attitudina bedda chì si miritava propiu unu rispettu maiò.
:A so vigna a tinia com’è una parsona. A curava. L’amava. Ùn ingannava a vigna, a vigna mai l’ingannava. Ùn faltava una volta nè zi Simonu à a vigna nè a vigna à zi Simonu. Faci chì, a vindemia era una circunstanza di primura. Sulenna ancu si pò dì.
:À participacci, andavani chjamati sempri i listessi parsoni. Erani parsoni cunnisciuti. Chì ùn ci vulia chì l’uva fussi coltra à l’allera. È zi Simonu era d’ochji. Abbadava ogni particulari. Sì calchì sgarzunottu tarucconu fessi unu sguvernu strappaccendu una caspa, era subitu crastunatu. Di sicuru, ùn andaia à risicundà. Passava è vinia in i canneddi, dicendu : « Ùn si strappa l’uva, si cogli ! ».
:Fighjulava in i bigonzuli i caspi chì spimpinnavani. Capizzava. Era cuntenti. A vindemia era bedda. D’altrondi, a so uva era di numata in i dintorni. È a soia a vindemia era sempri bedda.
:À meziornu si spustava chì a cuddazioni era pronta. Tuttugnunu si trimbava in fantasia, a roba era bona. Tianu di carri vaccina, pasta asciutta. I vindimiadori ùn erani presi in risa. È a vindemia di zi Simonu era corsa.
:Dopumeziornu, si calcicava l’uva è pò a ghjenti si ni cunturrava. Ogni parsona si lucinziava cù a so sporta piena in bocca. Ogni faccia ridia.
:Zi Simonu salutava cunchjudendu : « À custannu chì veni, sì Diu voli, sì Diu voli ». Bisogna à dilla, Diu avia vulsutu tanti tanti anni.

Eccu dinò una puisia corta ricacciata da *U Labirintu*, ma ricca di sensu chì hè un  simbulu putenti di a diversità. Hè stata scritta u 29 uttrovi di u 1985 ed hè intitulata 'Una scaglia':
:*Mancava una scaglia
:*Ùn si feci a petra
:*Mancava una petra
:*Ùn si feci a casa
:*Mancava una casa
:*Ùn si feci a cità
:*Mancava una cità
:*Ùn si feci a ghjenti
:*Mancava una ghjenti
:*Ùn si feci a terra
:*Mancava una terra
:*Ùn si feci u mondu
:*Mancava una scaglia
:*Ùn si feci u mondu

## Lessicu
A lingua aduprata da Rinatu Coti in i so opari hè ricchissima. A variità taravesa di a lingua corsa chì hè a soia cumporta mori parolli, sprissioni, dirivati di u bassu latinu. Eccu uni pochi di 'ssi parolli è buccati, utuli par capiscia megliu a so opara:
* *di leva in purleva*: da una generazioni à l'altra
* *aramazzè à ...*: ringraziendu à
* *u branconu*: una branca maiori d'un arburi
* *ancu di grazia*: par furtuna
* *aduchjà*: indulciscia, divintà più dolci
* *intaccà u focu*: accenda u focu
* *à l'abrugata*: à a trabucinata, quand'è u soli tramonta
* *abbadà*: essa attentu à
* *essa in aliconu*: essa in gioa, cuntintissimu (u nomu veni da l'anticu monti grecu Aliconu)
* *lucinzià si*: dì "à veda ci"

## Noti


## Bibliugrafia
* Rinatu Coti, *I Nomi di i paesi*, Nucariu, Cismonte è Pumonti Edizione, 1984.
* Rinatu Coti, *U Labirintu*, Nucariu : Cismonte è Pumonti Edizione, 1988.
* http://www.filudamparera.com/pdf/RinatuCoti_Intornu_a_lessezza.pdf Rinatu Coti, *Intornu à l'Essezza*, Nucariu, Cismonte È Pumonti Edizione, 1989.
* Rinatu Coti, *In u me filu*, Edizioni Matina latina, 2002.

## Da vede dinò
* Essezza

## Liami
* http://www.rinatucoti.org/  U situ di l'autori.
* http://www.dailymotion.com/video/x19b6p6_palisa-avec-rinatu-coti_creation Rinatu Coti in l'emissioni Palisà d'Alta Frequenza.